《和陶杂诗七首》
明代·归昌世

虽有鉴物智，不易伪与真。
虽有转世权，不返浇与淳。
宇宙穷万道，日月仍长新。
四皓乃翼汉，三户终亡秦。
贤圣递御天，同作空中尘。
顾彼溪上农，耰锄良已勤。
酌酒更相呼，自与渔樵亲。
前有车马客，停骖来问津。
告以行路难，慷慨泪沾巾。
长吁归去来，低回愧斯人。

作者简介：（1573—1644）明苏州府昆山人，寄居常熟，字文休，号假庵。归有光孙。诸生。承其家学，十岁便能诗歌，与李流芳、王志坚合称三才子。善画墨竹，能草书，尤精篆刻。崇祯间征为待诏，不应。有《假庵诗草》。